recursal/SuperWikiNEXT-32B huggingface dataset:
**சீமா** *(Seema)* 1957 மே 22 இல் பிறந்துள்ள ஒரு இந்தியத் திரைப்பட நடிகை ஆவார். இவர் ஏறக்குறைய 250க்கும் மேற்பட்ட மலையாளத் திரைப்படங்கள், 20 தமிழ்ப் படங்கள், ஏழு தெலுங்குப் படங்கள், நான்கு கன்னடப் படங்கள் ஆகியவற்றிலும் ஒரு இந்திப் படத்திலும் நடித்துள்ளார்.

தொழில்
------

இவர் தனது 14 ஆவது வயதில் நடனமாடுபவராக தமிழ்த் திரையுலகில் அறிமுகமானார். இயக்குநர் லிசா பேபி இயக்கத்தில் நிழலே நீ சாட்சி என்ற படத்தில் ஒரு நாயகியாக நடித்தார். ஆனால் அது கிடப்பில் போடப்பட்டது. பின்னர் அப்படம் நடிகர் விஜயன், விது பாலா ஆகியோர் நடிப்பில் அதே பெயரில் வெளிவந்தது.

தனது 19 ஆவது வயதில் நாயகியாக தனது முதல் படமான இயக்குநர் ஐ. வி. சசியின் இயக்கத்தில் வெளிவந்த "அவளுட ராவுகள்" என்ற படத்தில் அறிமுகமானார். சீமா மிக அதிகமானப்படங்களில் நடிகர் ஜெயனுடன் நடித்துள்ளார், சிறந்த நடிகர்களில் ஒருவரான மம்மூட்டியுடன் 47 படங்களில் நடித்துள்ளார். 1988 ஆம் ஆண்டு வரை தொடர்ந்து மலையாளத் திரைப்படங்களில் நடித்து வந்த இவர் தனது "மஹாயானம்" படத்திற்குப் பிறகு சிறிது காலம் திரையுலகிலிருந்து விலகியிருந்தார். சீமா மீண்டும் 1998 ஆம் ஆண்டில் "ஒலிம்பியா அந்தோனி ஆடம்" என்றப் படத்தின் மூலம் திரைக்கு வந்தார். சீமா 1984 ஆம் ஆண்டிலும் 1985 ஆம் ஆண்டிலும் சிறந்த நடிகைக்கான கேரளா மாநிலத் திரைப்பட விருதை வென்றார்.

சொந்த வாழ்க்கை
--------------

சென்னையில் குடியேறிய மலையாளக் குடும்பத்தில் மாதவன் நம்பியார், வசந்தி ஆகியோருக்கு ஒரே மகளான சீமா சென்னை புரசைவாக்கத்தில் பிறந்தார். இவரது தந்தை  தலச்சேரியைச் சேர்ந்தவர் மற்றும் தாயார் திருப்பூணித்துறை அம்பல மேட்டைச் சேர்ந்தவர். இவரது தந்தை சென்னையில் *டி. வி. எஸ். பார்சல் சர்வீஸி*ல் பணிபுரிந்து வந்தார். சீமாவின் ஏழாவது வயதில் அவரது தந்தை தனது மனைவியை விவாகரத்து செய்து விட்டு வேறொரு திருமணம் செய்து கொண்டார். சீமா தனது தாயாருடன் கோடம்பாக்கத்தின் சூளைமேடு பகுதியில் வசித்து வந்தார். சென்னை, பி.என். தவான் ஆதர்ஷ் வித்யாலயா பள்ளியில் படித்துள்ளார்.

பிரபல மலையாலத் திரைப்பட இயக்குனர் ஐ. வி. சசியைத் 1980 ஆகஸ்ட் 28 அன்று திருமணம் செய்து கொண்டார். இவர்களுக்கு அனு மிலன் என்ற ஒரு மகளும் அனி சசி என்ற ஒரு மகனும் பிறந்தனர். அனு தனது தந்தையின் இயக்கத்தில் *சிம்பொனி* என்றப் படத்தில் நடித்துள்ளார். நடிகர் விஜயன் இவருக்கு சீமா எனப் பெயரிட்டார்.

குறிப்புகள்
-----------

1. ↑  "On a comeback trail". *தி இந்து* (Chennai, India). 29 April 2005. Archived from the original on 3 டிசம்பர் 2006. .
2. ↑  "Manorama Online Latest Malayalam News. Breaking News Events. News Updates from Kerala India". Manorama Online. 2014-03-19 அன்று மூலம் பரணிடப்பட்டது. 2019-03-15 அன்று பார்க்கப்பட்டது.
3. ↑  "Vishudha Shanthi - Actress Seema in conversation with Didi". *www.oldmalayalamcinema.wordpress.com*. 27 January 2011.
4. ↑  "JB Junction with Seema". 3 May 2015 அன்று பார்க்கப்பட்டது – Youtube வழியாக.
5. ↑  "காப்பகப்படுத்தப்பட்ட நகல்". 2012-09-19 அன்று மூலம் பரணிடப்பட்டது. 2019-03-15 அன்று பார்க்கப்பட்டது.
6. ↑  "Cinema is Sasi's wife: Seema". *The New Indian Express*.

வெளி இணைப்புகள்
---------------

* ஐ.எம்.டி.பி இணையத்தளத்தில் சீமா

விக்கிமீடியா பொதுவகத்தில்,  
 ***சீமா***   
என்பதின் ஊடகங்கள் உள்ளன.
**வி. கருப்பசாமி பாண்டியன்** என்பவர் தமிழகத்தைச் சேர்ந்த ஒரு அரசியல்வாதியும் தமிழ்நாட்டின் முன்னாள் சட்டமன்ற உறுப்பினரும் ஆவார். திருநெல்வேலி மாவட்டத்தில், அனைத்திந்திய அண்ணா திராவிட முன்னேற்றக் கழகத்தின் செல்வாக்குமிக்க தலைவராக பணியாற்றினார். தற்போது அஇஅதிமுகவில் உள்ளார்.

வாழ்கை வரலாறு
-------------

பாண்டியன் அதிமுக நிறுவனரும் மற்றும் முன்னாள் முதலமைச்சருமான ம. கோ. ராமச்சந்திரனின் ஆதரவாளராக இருந்தார். இராமச்சந்திரனாலும் அதன்பிறகு கட்சியின் பொதுச் செயலாளரான ஜெயலலிதா ஆகிய இருவராலும் 1972இல் இருந்து கட்சியில் பல்வேறு பதவிகளில் நியமிக்கப்பட்டார். 1996இல் இவர் கட்சியின் துணை பொதுச் செயலாளராகவும் நியமிக்கப்பட்டார்.

1977 தேர்தலில் ஆலங்குளம் தொகுதியில் இருந்து அதிமுக வேட்பாளராக பாண்டியன் தமிழ்நாடு சட்டமன்றத்திற்கு தேர்ந்தெடுக்கப்பட்டார். 1980 ஆம் ஆண்டு தேர்தல்களில் பாளையங்கோட்டை தொகுதியில் இருந்து மீண்டும் தேர்ந்தெடுக்கப்பட்டார்.

பின்னர் மே 2, 2000 ஆம் ஆண்டு திராவிட முன்னேற்றக் கழகத்தில் இணைந்தார். அந்த கட்சியில் பல்வேறு பதவிகளை வகித்தார். 2006 தேர்தலில் தென்காசி தொகுதியில் திமுக வேட்பாளராக போட்டியிட்டு வெற்றிபெற்றார்.

2015 ஆம் ஆண்டு மே மாதம் திமுகவில் இருந்து தற்காலிகமாக பதவி நீக்கம் செய்யப்பட்ட பின்னர், சூலை 26, 2016 இல் ஜெயலலிதாவின் முன்னிலையில் அதிமுகவில் இணைந்தார். திசம்பர் 2016இல் அவரது மரணத்திற்குப் பின்னர், வி. கே. சசிகலா அவரை கட்சியின் அமைப்புச் செயலாளராக நியமித்தார். பின்னர் வி. கே. சசிகலா, தினகரனை கட்சியின் துணைத் தலைமைச் செயலாளராக அறிவித்தார். 2011இல் ஜெயலலிதாவுக்கு 'துரோகம்' செய்ததால் கட்சியிலிருந்து நீக்கப்பட்ட ஒருவரை கட்சியின் உயர் பதவியில் நியமிப்பதை என்னால் தன்னால் முடியாது என்று கூறி தன் பதவியை ராஜினாமா செய்தார். கருணாநிதியின் மறைவையடுத்து திமுக தலைவராக மு. க. ஸ்டாலின் ஆன பிறகு 2018, ஆகத்து 31 அன்று மீண்டும் திமுகவில் இணைந்தார். இதனிடையே தனக்கு கட்சியில் பொறுப்புகள் வழங்கப்படவில்லை என ஆதங்கத்தில் இருந்த கருப்பசாமி பாண்டியன் பலமுறை கோரிக்கை வைத்தும் கவனிக்கப்படாமல் இருந்ததால் மன உளைச்சல் ஏற்பட்டு விரக்தியில் இருந்தார். இதனால் திமுகவில் இருந்து விலகி, சனவரி 5, 2020இல் மீண்டும் அஇஅதிமுகவில் இணைந்தார்.

மேற்கோள்கள்
-----------

1. ↑  "Karuppasamy Pandian back in AIADMK fold". *The Hindu*. 27 July 2016.. பார்த்த நாள்: 2017-05-06.
2. ↑  "1980 Tamil Nadu Election Results, Election Commission of India" (PDF). 2018-07-13 அன்று மூலம் (PDF) பரணிடப்பட்டது. 2017-06-23 அன்று பார்க்கப்பட்டது.
3. ↑  "2006 Tamil Nadu Election Results, Election Commission of India" (PDF). 2018-06-13 அன்று மூலம் (PDF) பரணிடப்பட்டது. 2017-06-23 அன்று பார்க்கப்பட்டது.
4. ↑  Sudhakar, P. (15 February 2017). "Karuppasamy Pandian resigns as AIADMK organising secretary". *The Hindu*.. பார்த்த நாள்: 2017-05-06.
5. ↑  "கருப்பசாமி பாண்டியன், முல்லைவேந்தன் மீண்டும் திமுகவில் இணைந்தனர்". *செய்தி*. இந்து தமிழ். 31 ஆகத்து 2018. 2 செப்டம்பர் 2018 அன்று பார்க்கப்பட்டது.
6. ↑  "நெல்லை கருப்பசாமி பாண்டியன் அதிமுகவில் இணைந்தார்".நக்கீரன் (05 சனவரி, 2020)
**ஷீலா**, திரைப்பட நடிகை ஆவார். இவரது இயற்பெயர் கிலாரா ஆப்ரகாம். இவர் மலையாள, தமிழ்த் திரைப்படங்களில் நடித்துள்ளார்.
பிரேம் நசீரும் இவரும் இணைந்து அதிகப் படங்களில் நடித்துள்ளனர்.
1980-ல் *ஸ்போடனம்* என்ற திரைப்படத்துடன் தற்காலிகமாக நடிப்பைக் கைவிட்டார். பின்னர் 2003-ல் சத்யன் அந்திக்காடு இயக்கிய *மனசினக்கரெ* என்ற திரைப்படத்தில் மீண்டும் நடித்தார்.

திரைப்பட இயக்குனரான *பாபு சேவியர்*, இவரது கணவர். இவர் மகன் விஷ்ணுவும் திரைத்துறையில் பணியாற்றுகிறார்.

வாழ்க்கைக்குறிப்பு
------------------

இவர் கேரளத்தின் திருச்சூரில் பிறந்தவர். திருச்சூர் கணிமங்கலம் சுதேசி ஆன்டணி, கிரேசி ஆகியோர் இவரது பெற்றோர். இவர் ஷீலா என்ற பெயரில் மலையாள சினிமாவில் அறிமுகமானார்.

திரைப்படத்துறை
--------------

எம்.ஜி.ஆர். நாயகனாய் நடித்த பாசம் திரைப்படத்தின் மூலம் திரைத்துறைக்குள் நிறைந்தார். 
இவர் செம்மீன், அஸ்வமேதம், கள்ளிச்செல்லம்மா, அடிமைகள், ஒருபெண்ணின்றெ கத, நிழலாட்டம், அனுபவங்ஙள் பாளிச்சகள், யட்சகானம், ஈற்ற, ஸரபஞ்சரம், கலிக, அக்னிபுத்ரி, பார்யமார் ஸூக்‌ஷிக்குக, மிண்டாப்பெண்ணு, வாழ்‌வேமாயம், பஞ்சவன் காடூ, காபாலிக உட்பட்ட திரைப்படங்களில் நடித்துள்ளார்.

பிரேம் நசீர், சத்யன், மது, ஜெயன், சுகுமாரன், கமல்ஹாசன் உள்ளிட்ட முன்னணி நடிகர்களுடன் நடித்துள்ளார்.

நடித்த திரைப்படங்கள்
--------------------

சான்றுகள்
---------

1. ↑  நடிகை: ஷீலா; மை லைப் அன்ரோல்டு- வனித (15-31)டிசம்பர் 2010, வெளியீடு: மலையாள மனோரமா

இணைப்புகள்
----------

* இணையத் திரைப்பட தரவுத்தளத்தில் ஷீலா (நடிகை)
**டெஸ்மண்ட் லியோ ஹெய்ன்ஸ்** (Desmond Leo Haynes) (பிறப்பு பெப்ரவரி 15, 1956) என்பவர் மேற்கிந்தியத் தீவுகள் துடுப்பாட்ட அணியின் முன்னாள் வீரர் ஆவார். இவர் 1991 ஆம் ஆண்டின் விசுடன் நாட்குறிப்பின் சிறந்த துடுப்பாட்ட வீரராகவும் இடம்பெற்றார்.1980 ஆம் ஆண்டுகளில் இவர் கார்டன் கிரீனிஜ் என்பவருடன் இணைந்து தேர்வுத் துடுப்பாட்டப் போட்டிகளில் மட்டையாடினார். இந்த இணை 6482 ஓட்டங்களை எடுத்துள்ளனர். தேர்வுத் துடுப்பாட்டப் போட்டிகளில் அதிக ஓட்டங்கள் எடுத்துள்ள இணைகளின் வரிசையில் இவர்கள் மூன்றாவது இடத்தினைப் பிடித்தனர். இவர் 116 தேர்வுத் துடுப்பாட்டப் போட்டிகளில் விளையாடி 7487 ஓட்டங்களை 42.29 எனும் மட்டையாட்ட விகிதத்தில் எடுத்துள்ளார். 1980 ஆம் ஆண்டில் இங்கிலாந்துத் துடுப்பாட்ட அணிக்கு எதிரான தேர்வுத் துடுப்பாட்டப் போட்டியில் இவர் 184 ஓட்டங்கள் எடுத்ததே அதிகபட்ச ஓட்டமாகும்.ஒருநாள் பன்னாட்டுத் துடுப்பாட்டப் போட்டியில் தனது அறிமுகப் போட்டியிலேயே நூறு ஓட்டங்களை எடுத்துள்ளார்.

சர்வதேசப் போட்டிகள்
-------------------

1978 ஆம் ஆண்டில் ஆத்திரேலியத் துடுப்பாட்ட அணி மேற்கிந்தியத் தீவுகளில் சுற்றுப் பயணம் செய்து விளையாடியது. மார்ச் 3 இல் போர்ட் ஆஃப் ஸ்பெயினில் ஆத்திரேலியத் துடுப்பாட்ட அணிக்கு எதிரான முதல் தேர்வுத் துடுப்பாட்டப் போட்டியில் இவர் அறிமுகமானார். போட்டியின் முதல் ஆட்டப் பகுதியில் 75 பந்துகளில் 61 ஓட்டங்கள் எடுத்து ஹிக்ஸ் பந்துவீச்சில் ஆட்டமிழந்தார். இதில் 7 நான்கு ஓட்டங்களும் 2 ஆறோட்டங்களும் அடங்கும். இந்தப் போட்டியில் மேற்கிந்தியத் தீவுகள் அணி ஒரு ஆட்டப்பகுதி மற்றும் 106 ஓட்டங்களில் வெற்றி பெற்றது. இதே தொடரில் இந்த அணிக்கு எதிரான ஒருநாள் பன்னாட்டுத் துடுப்பாட்டப் போட்டியிலும் இவர் அறிமுகமானார். தனது அறிமுகப் போட்டியிலேயே 148 ஓட்டங்கள் எடுத்தார். இதன்மூலம் அறிமுகப் போட்டியில் அதிக ஓட்டங்கள் எடுத்த வீரர் மற்றும் விரைவாக அறிமுகப் போட்டியில் நூறு ஓட்டங்கள் எடுத்தவர் ஆகிய சாதனைகளைப் படைத்தார். இந்தச் சாதனை தற்போது வரை எந்த வீரராலும் முறியடிக்கப்படவில்லை. 1979 ஆம் ஆண்டில் நடைபெற்ற துடுப்பாட்ட உலகக் கிண்ணத் தொடரில் கோப்பை வென்ற மேற்கிந்தியத் தீவுகள் அணியில் இவர் இடம் பெற்றிருந்தார். மேலும் 1983, 1987 மற்றும் 1992 ஆகிய ஆண்டுகளில் நடைபெற்ற உலகக் கோப்பைத் தொடர்களிலும் இவர் விளையாடினார்.25 ஆவது போட்டித் தொஅரில் இவர் 854 ஓட்டங்களை 37.13 எனும் மட்டையாட்ட விகித்ததில் எடுத்தார். அதில் மூன்று அரை நூறு மற்றும் ஒரு நூறு ஓட்டங்களும் அடங்கும். டிசம்பர் 10, 2013 அன்றைய கணக்கின்படி ஒருநாள் பன்னாட்டுத் துடுப்பாட்டப் போட்டிகளில் தனது முதல் மற்றும் இறுதி போட்டிகளில் நூறு ஓட்டங்கள் எடுத்த இரண்டு வீரர்களில் ஒருவராகத் திகழ்ந்தார். இங்கிலாந்துத் துடுப்பாட்ட அணியின் டென்னிஸ் அமிஸ் மற்றொரு வீரர் ஆவார்.1994 ஆம் ஆண்டில் இங்கிலாந்துத் துடுப்பாட்ட அணி மேற்கிந்தியத் தீவுகளில் சுற்றுப் பயணம் செய்து விளையாடியது. ஏப்ரல் 8 இல் பிரிட்ஸ்டவுனில் இங்கிலாந்துத் துடுப்பாட்ட அணிக்கு எதிரான நான்காவது தேர்வுத் துடுப்பாட்டப் போட்டியில் இவர் இறுதியாக விளையாடினார். போட்டியின் முதல் ஆட்டப் பகுதியில் 51 பந்துகளில் 35 ஓட்டங்கள் எடுத்து ஃபிரேசர் பந்துவீச்சில் ஆட்டமிழந்தார். பின் இரண்டாவது ஆட்டப் பகுதியில் 42 பந்துகளில் 15 ஓட்டங்கள் எடுத்து டஃப்னெல் பந்துவீச்சில் ஆட்டமிழந்தார்.இந்தப் போட்டியில் இங்கிலாந்து அணி 208 ஓட்டங்களில் வெற்றி பெற்றது.

சான்றுகள்
---------

1. ↑  ESPNCricinfo (2011). ESPNCricinfo Partnership records. Retrieved 20 August 2011.
2. ↑
**ஷாஹீன் அக்தர்** ( *Shaheen Akhtar*;பிறப்பு 1962) வங்காளதேசத்தைச் சேர்ந்த ஒரு எழுத்தாளராவார். 

கொமிலாவில் பிறந்த இவர் தாக்கா பல்கலைக்கழகத்தில் பொருளாதாரம் படித்தார். அடுத்து இந்தியாவில் திரைப்படத் தயாரிப்பைப் படித்து, 1991 இல்வங்காளதேசத்திற்குத் திரும்பினார். சிறுவயதிலேயே சிறுகதைகள் எழுதுவார். இவரது முதல் புதினம் "பலபார் பத் நெய்" (தப்பிக்க வழியே இல்லை), டாக்காவில் இரண்டு ஒற்றைப் பெண்களின் வாழ்க்கையை ஆராயும் கதையாக இருந்தது. ஷாஹீனின் இரண்டாவது புதினமான "தலாஷ்"  2004 ஆம் ஆண்டிற்கான புரோதாம் அலோ சிறந்த புத்தகத்திற்கான விருதை வென்றது. இந்தப் புதினத்திற்காக தென் கொரியாவின் முக்கிய பரிசான 3வது ஆசிய இலக்கிய விருது-2020 ஐ வென்றார். இது *சியுங் ஹீ ஜியோன்* என்பவரால் கொரிய மொழியில் மொழிபெயர்க்கப்பட்டது. தலாஷ் (தேடல்) வங்காளதேசத்தின் பிரங்கனா (அதாவது வீரப் பெண்கள்) பற்றியது - 1971 இல் விடுதலைப் போரின் போது கற்பழிக்கப்பட்ட பெண்கள்.

இவரது சிறுகதைகள் பிற மதிப்புமிக்க இலக்கிய இதழ்களில் வெளியிடப்பட்டுள்ளன. ஷாஹீனின் படைப்புகள் ஆங்கிலம், ஜெர்மன் மற்றும் கொரிய மொழிகளில் மொழிபெயர்க்கப்பட்டுள்ளன.

தற்போது டாக்காவில் உள்ள குடிசார் உரிமைகள் அமைப்பான ஐன் ஓ சாலிஷ் கேந்திராவின் ஊடக மற்றும் தொடர்பு பிரிவில் ஆசிரியராக பணிபுரிகிறார்.

சான்றுகள்
---------

1. ↑  Shafique, Tahmina (August 2007). "Women's writing is rarely read before it is rejected". 2016-03-04 அன்று மூலம் பரணிடப்பட்டது. 2023-03-27 அன்று பார்க்கப்பட்டது.
2. ↑  "Shaheen Akhtar". *Words without Borders*.
3. ↑  Bari, Sarah Anjum (2020-11-12). "Revisiting 'Talaash' with Shaheen Akhtar and Seung Hee Jeon". *The Daily Star* (ஆங்கிலம்). 2021-10-12 அன்று பார்க்கப்பட்டது.
[*தொடர்பிழந்த இணைப்பு*]
4. ↑  "Shaheen Akhtar wins Asian Literature Award 2020". *Dhaka Tribune*. 2020-11-05. 2021-10-12 அன்று பார்க்கப்பட்டது.
**வி. கே. கானமூர்த்தி** (1948 - செப்டம்பர் 10, 2008) ஈழத்தின் புகழ் பெற்ற நாதசுவரக் கலைஞர் ஆவார். வி. கே. பஞ்சமூர்த்தியின் சகோதரர்.

வாழ்க்கைச் சுருக்கம்
--------------------

யாழ்ப்பாணம், கோண்டாவில் மேற்கு காளி கோவிலடியைச் சேர்ந்த இவர் பிரபல நாதஸ்வர மேதை வி. கோதண்டபாணிக்கும், இராஜேஸ்வரிக்கும் மகனாகப் பிறந்தார். தனது 14 ஆவது வயதில் நாராயணசாமி என்பவரிடம் அதன்பின்னர் மாவிட்டபுரத்தைச் சேர்ந்த இராசா என்பவரிடமும் நாதசுவரக் கலையைக் கற்றார். தனது இளைய சகோதரனான பஞ்சமூர்த்தியுடன் இணைந்து பல்லாண்டுகளாக இலங்கையில் பல பாகங்களிலும், தமிழ்நாடு, மலேசியா, சிங்கப்பூர் உட்பட உலகின் பல பாகங்களுக்கும் நாதசுவரக் கச்சேரிகளை நடத்தினார்.

மார்ச் 23, 1989 இவர்கள் இருவரும் நாதஸ்வர இசைத்துறையில் பிரவேசித்த வெள்ளிவிழாவை கம்பன் கழகம், யாழ் பல்கலைக்கழகம் கைலாசபதி அரங்கில் வரலாறு காணாத விழாவாக நடத்தியது.

இவர்கள் பல்லாண்டுகளாக பல சைவ ஆலயங்கள், திருமணச் சடங்குகள் என இலங்கையின் பல பாகங்களுக்கும் சென்று நாதஸ்வரம் வாசித்து பெரும் விருதுகள், பாராட்டுகள், கௌரவங்கள் என அளப்பரியன பெற்றார்கள்.

2005 இல் இலங்கை அரசின் கலாபூசண விருதைப் பெற்றார்.

மறைவு
-----

சிறிது காலம் நோய் வாய்ப்பட்டிருந்த இவர், யாழ்ப்பாண மருத்துவமனையில் அனுமதிக்கப்பட்டு செப்டம்பர் 10, 2008 இல் புதன்கிழமை இரவு 11 மணியளவில் காலமானார். இவருக்கு மூன்று ஆண் பிள்ளைகளும் இரு பெண் பிள்ளைகளும் உள்ளனர்.

வெளி இணைப்புகள்
---------------

* நாதஸ்வர சக்கரவர்த்தி கானமூர்த்தி காலமானார்
[*தொடர்பிழந்த இணைப்பு*]
* ஓய்ந்து விட்ட கான(மூர்த்தி)சுரம்
**அட்டவால்பா** (*Atahualpa*, சு. 1502 – 26–29 சூலை 1533) என்பவர் இன்காவின் கடைசி பேரரசராவார். இன்கா பேரரசை எசுபானியர்கள் வெற்றிகொண்டபிறகு அவர்களால் இவர் கொல்லபட்டார்.

அட்டவால்பா பேரரசர் ஊய்னா கபாக்கின் மகன் ஆவார். அவர் 1525 ஆம் ஆண்டில் அவரும் அவரது வாரிசான நினன் குயோச்சியும் பெரியம்மை பெருந்தொற்றால் அடுத்தடுத்து இறந்தார். அட்டவால்பா ஆரம்பத்தில் தனது ஒன்றுவிட்ட சகோதரர் உவாஸ்கரை புதிய பேரரசராக ஏற்றுக்கொண்டார். அவர் இவரைப் பேரரசின் வடக்கே உள்ள கித்தோவின் ஆளுநராக நியமித்தார். அவர்களுக்கிடையே உறவு அடுத்த சில ஆண்டுகளில் மோசமடைந்தது. 1529 முதல் 1532 வரை, அவர்கள் இன்கா உள்நாட்டுப் போரில் ஈடுபட்டனர். இதில் அட்டவால்பாவின் படைகள் உவாஸ்காரை தோற்கடித்தது. இதையடுத்து அட்டவால்பா ஆட்சியை கைப்பற்றினார்.

அட்டவால்பா வெற்றிபெற்ற அதே காலக்கட்டத்தில், பிரான்சிஸ்கோ பிசாரோ தலைமையிலான எசுபானிய வெற்றி வீரர் குழுவினர் இப்பகுதிக்கு வந்தனர். நவம்பரில், அவர்கள் கஜாமார்காவில் பதுங்கியிருந்து அட்டவால்பாவைச் சிறைபிடித்தனர். சிறைபிடிக்கப்பட்ட அட்டவால்பாவை விடுவிவிப்பதற்காக பெரும் தொகை கேட்கப்பட்டது. மேலும் அட்டவால்பாவை தூக்கிலிட ஏற்பாடு செய்தார். மீட்புத் தொகையைப் பெற்ற பிறகு, எசுபானியர்கள் அட்டவால்பா மீது தேசத்துரோகம், எசுபானிய அரசுக்கு எதிரான சதி, உவாஸ்கரின் கொலை ஆகிய குற்றங்களை சுமத்தினர். இந்தக் குற்றங்களின் பேரில் இவரை விசாரணைக்கு உட்படுத்தினர். முடிவில் இவரை எரிக்க வேண்டும் என்று தீர்ப்பளித்தனர். ஆனால், ஞானஸ்நானம் பெற்ற பிறகு, 1533 சூலை 1533 இல் இவர் குரல்வளை நெரித்துக் கொல்லப்பட்டார்.

இவரின் வாரிசுகள் எசுபானியாவுக்கு அடங்கியோ அல்லது கிளர்ச்சி செய்தோ பேரரசர் பட்டத்தை பெறுவதற்கான முயற்சிகளில் ஈடுபட்டனர். ஆனால் யாராலும் ஒப்பிடத்தக்க அதிகாரத்தைக் கொண்டிருக்க முடியவில்லை.

மேற்கோள்கள்
-----------

1. ↑  Kauffmann Doig 1970.
2. ↑  Hewett 1968, ப. 171.
3. ↑  Veatch 1917, ப. 60.
4. ↑  Hemming 1993, ப. 557, footnote 78.
5. ↑  "Atahuallpa | Biography & Facts | Britannica". *www.britannica.com* (ஆங்கிலம்). 2022-11-23 அன்று பார்க்கப்பட்டது.
**டேனியல் யங்கேலொவிச்** ( Daniel Yankelovich 29  திசம்பர் 1924 - 22 செப்டம்பர் 2017) என்பவர் அமெரிக்காவைச் சேர்ந்த  தேர்தல் கருத்துக் கணிப்பாளர், நூலாசிரியர் மற்றும்  மக்கள் கருத்து ஆய்வாளர் ஆவார்.
தேர்தல்களின் மதிப்பீடுகளை ஆவணப்படுத்துவதிலும் தரமான புள்ளி விவரங்கள் சேகரிப்பதிலும் தொழில் நேர்மையைக்  கடைபிடிப்பதிலும் சிறந்தவர் என்ற நல்ல பெயரைப் பெற்றவர்.

பிறப்பும் படிப்பும்
-------------------

அமெரிக்காவில் பாஸ்டனில் பிறந்த  டேனியல் யங்கேலொவிச் ஆர்வர்டில் கல்வி பயில பதிவு செய்தார்.  பின்னர்  இரண்டாம் உலகப் போரின் போது  படையில் சேர்ந்து பணியாற்றினார்.  
மீண்டும் ஆர்வர்டுக்குத் திரும்பினார். 1946 இல் இளங்கலைப் பட்டமும் 1950 இல் முதுகலைப் பட்டமும் பெற்றார்.
பாரிசுக்குச்  சென்று படித்தார். ஆனால் ஆய்வுப் பட்டம் பெறாமல் அமெரிக்கா திரும்பினார்.

பணிகள்
------

1958 இல் இவர் பெயரில் சந்தை மற்றும் ஆராய்ச்சி நிறுவனம் ஒன்றைத் தொடங்கினார். மேலும் நியூயார்க் டைம்ஸ்/யங்கேலொவிச் வாக்கெடுப்பு  என்ற பெயரில் ஒரு அமைப்பைத் தொடங்கினார்.  மக்கள் கருத்துக்களைத் திரட்டவும் கல்வியைப் பரப்பவும் சைரஸ் வான்ஸ் என்பவருடன் இணைந்து கட்சி சார்பில்லாமல் பப்ளிக் அஜெண்டாவைத் தோற்றுவித்தார். 
1970 ஆம் ஆண்டில் இவருடைய குழுமம், சந்தை ஆராய்ச்சிக் குழுமங்களில் மிகப் பெரிய ஒன்றாக வளர்ந்தது. தி நியூ யார்க்கு டைம்ஸ், பார்ச்சூன் இதழ், ஏ. டி. அன்ட் டி,  ஜெனெரல் எலக்ட்ரிக், ஜெனரல் மோட்டார்ஸ், ஐ.. பி எம்.   ஐக்கிய அமெரிக்க அரசாங்கம் போன்றவை இவரது வாடிக்கையாளர்களாக ஆகினார்கள். 1995 இல் இவருக்கு கெலன் டைனர்மன் விருது கிடைத்தது. 12 நூல்களும் பல கட்டுரைகளும் எழுதினார்.

மேற்கோள்
--------

1. ↑
2. ↑  "Daniel Yankelovich".
3. ↑  World Association for Public Opinion Research, "Award Winners," accessed 2016-06-11
**இராஜ்கர் (Rajgarh)** என்பது இந்தியாவில் ராஜஸ்தான் மாநிலத்தின் வடக்கு பகுதியின் சூரூ மாவட்டத்தில் உள்ள ஒரு நகரம் மற்றும் வட்டமாகும். இராஜ்கரில் உள்ள இரயில் நிலையம் சாதுல்பூர் என்று அழைக்கப்படுகிறது. இராஜ்கரை ஒத்த பெயர்களைக் கொண்ட இடங்களிலிருந்து வேறுபடுத்துவதற்காக, சாதுல்பூர் சமீபத்திய காலங்களில் நகரத்தின் பெயருக்கு ஒத்ததாக மாறிவிட்டது. இது அரியானா எல்லைக்கு அருகில் உள்ளது.

விளக்கம்
--------

இராஜ்கர், ராஜ்கர் ஆர்சலர் மிட்டல் நிறுவனத்தின் லட்சுமி நிவாஸ் மித்தல் மற்றும் பொருளாதார நிபுணரும் இந்திய ரிசர்வ் வங்கியின் முன்னாள் ஆளுநருமான பிமல் ஜலான் ஆகியோரின் பிறப்பிடமாகும்.  பாராலிம்பிக்கில் தங்கப்பதக்கம் வென்ற தேவேந்திர ஜஜாரியா ஒலிம்பிக் வீரரும் மற்றும் சாதுல்பூரைச் சேர்ந்த சட்டமன்ற உறுப்பினருமான பத்மசிறி கிருட்டிணா பூனியா ஆகியோரும் இந்த ஊரைச் சேர்ந்த சில குறிப்பிடத்தகுந்தவர்கள்.

கண்ணோட்டம்
----------

இராஜ்கர் என்பது ராஜஸ்தானின் சூரூ மாவட்டத்தில் உள்ள நகராட்சி நகரமாகும். இராஜ்கர் நகரம் 40 *வார்டுகளாக* பிரிக்கப்பட்டுள்ளது, இதற்காக 5 ஆண்டுகளுக்கு ஒரு முறை தேர்தல் நடத்தப்படுகிறது. இந்தியாவின் 2011 மக்கள்தொகை கணக்கெடுப்பு அறிக்கையின்படி இராஜ்கர் நகராட்சியில் 59,193 பேர் என்ற அளவில் இருக்கின்றனர். இதில் 30,710 ஆண்களும் மற்றும் 28,483 பெண்களும் உள்ளனர். 

0-6 வயதுடைய குழந்தைகளின் மக்கள் தொகை 8122 ஆகும். இது இராஜ்கரின் மொத்த மக்கள் தொகையில் 13.72% ஆகும். இராஜ்கர் நகராட்சியில், பெண் பாலியல் விகிதம் மாநில சராசரியான 928 க்கு எதிராக 927 ஆகும். மேலும், மாநில சராசரியான 888 உடன் ஒப்பிடும்போது இராஜ்கரில் குழந்தை பாலியல் விகிதம் 880 ஆகும். இராஜ்கர் நகரத்தின் கல்வியறிவு விகிதம் மாநில சராசரியான 66.11% ஐ விட 72.72% அதிகமாகும். இராஜ்கரில், ஆண்களின் கல்வியறிவு 83.30% ஆகவும், பெண் கல்வியறிவு விகிதம் 61.41% ஆகவும் உள்ளது.

வரலாறு
------

செகாவதியைச் சேர்ந்த மகாராஜா முதலாம் இராஜ் சிங் என்பவரின் பெயரால் இராஜ்கர் என்று பெயரிடப்பட்டுள்ளது. இது சோங்கரர்கள் (ராஜ்புத்திரர்கள்) ஆட்சி செய்த செகாவதியின் ஒரு பகுதியாகும். 

இராஜ் கோட்டை 1806 ஆம் ஆண்டில் செகாவதியைச் சேர்ந்த மகாராஜா முதலாம் இராஜ் சிங் என்பவரால் கட்டப்பட்டது. பெரும்பாலான முஸ்லிம்கள் நர்காரிலிருந்து இங்கு குடிபெயர்ந்து கோட்டையைக் கட்டும் பணியை மேற்பார்வையிட்டனர்; அவர்கள் உள்ளூர் பழங்குடியினருடன் போரிட்டு அவர்களை தோற்கடித்தனர். உள்ளூர் பழங்குடியினர் கோட்டை கட்டுவதற்கு ஆதரவாக இல்லை. இந்த துணிச்சலான வெற்றியில் செகாவதி ஆட்சியாளர் மிகவும் மகிழ்ச்சியடைந்தார்.

நிலவியல்
--------

இராஜ்கரில் 28°22′N 75°14′E﻿ / ﻿28.36°N 75.24°E﻿ / 28.36; 75.24 அமைந்துள்ளது.  சாதுல்பூர் இரயில் நிலையம் 239 மீட்டர்கள் (784 அடி) ) உயரத்தில் உள்ளது .

காலநிலை
-------

இப்பகுதியில் குளிர்காலத்தில் உறைபனியில் ஆரம்பித்து படிப்படியாக கோடைகாலத்தில் 50 ° C வெப்பநிலை வரை உயரும். சூரூ மாவட்டமும் நாட்டின் வெப்பமான மண்டலமாகும்.

குறிப்புகள்
-----------

1. ↑  "காப்பகப்படுத்தப்பட்ட நகல்". 2017-08-17 அன்று மூலம் பரணிடப்பட்டது. 2020-05-29 அன்று பார்க்கப்பட்டது.
2. ↑  Falling Rain Genomics, Inc - Rajgarh
**அட்டப்பிரகரணம்** என்பது வட மொழியில் தோன்றிய சித்தாந்த சாத்திர நூல்களாகும். தமிழ் மொழியில் பதினான்கு மெய்கண்ட சாத்திரங்கள் தோன்றி சைவ சித்தாந்தக் கோட்பாட்டினை வளர்த்தது போன்று வடமொழி சித்தாந்த வளர்ச்சியில் குறிப்பிடத்தக்க நூல்களாகும். இவை கி.பி 8 -12 நூற்றாண்டுகளுக்கு இடைப்பட்டவையாகக் கொள்ளப்படுகின்றன. இதனால் தமிழ் மொழிச் சித்தாந்த சாத்திரங்களுக்கு காலத்தால் முற்பட்ட நூல்களாக அமைகின்றன. போஜதேவர், பத்தர மகாண்டா, சத்யஜோதி சிவாச்சாரியார், ஸ்ரீகண்டாசாரியார் ஆகியோரால் இயற்றப்பட்ட நூல்களாக இவை விளங்குகின்றன. 

1. தத்துவப் பிரகாசிகை - போஜதேவர்
2. தத்துவ சங்கிரகம் - சத்யஜோதி சிவாச்சாரியார்
3. தத்துவத் திரய நிர்ணயம் - சத்யஜோதி சிவாச்சாரியார்
4. இரத்தினத் திரயம் - ஸ்ரீகண்டாசாரியார்
5. போக காரிகை - சத்யஜோதி சிவாச்சாரியார்
6. நாத காரிகை - பத்தர மகாண்டா
7. மோட்ச காரிகை - பத்தர மகாண்டா
8. பரமோட்ச நிராச காரிகை - சத்யஜோதி சிவாச்சாரியார்

தமிழில் தோன்றிய சித்தாந்த சாத்திர நூல்களோடு கருத்துவேறுபாடு இன்றியனவாக சைவ சித்தாந்த தத்துவங்களைப் பேசுகின்றன.

மேற்கோள்கள்
-----------

1. ↑  "வடமொழியிலமைந்த "அட்டப்பிரகரணங்கள்" எனும் ..." 5 சனவரி 2017 அன்று பார்க்கப்பட்டது.
[*தொடர்பிழந்த இணைப்பு*]
**ஏ. எல். அழகப்பன்** (*A. L. Alagappan*) என்பவர் தமிழ்த் திரைப்பட நடிகர் மற்றும் தயாரிப்பாளர் ஆவார். சில படங்களைத் தயாரித்த பின்பு *தமிழ்நாடு தயாரிப்பாளர் சங்கத்தின்* தலைவராகப் பதவியில் இருந்தார். சில தமிழ்த் திரைப்படங்களில் குணசித்திர நடிகராக நடித்துள்ளார். திராவிட முன்னேற்றக் கழக அரசியல்வாதி ஆவார்.

குடும்பம்
---------

இவரது மகன்கள் ஏ. எல். விஜய் மற்றும் உதயா ஆவர். இதில் விஜய் என்பவர் இயக்குநராகவும், உதயா என்பவர் நடிகராகவும். தமிழ்த் திரைபடத் துறையில் உள்ளனர்.

வாழ்க்கை
--------

*தமிழ்நாடு தயாரிப்பாளர் சங்கத்தின்* தலைவராக 2004இல் பதவி ஏற்றவர். 2010 ஆண்டு முதல் நடித்துக் கொண்டு வரும் இவருக்கு ஈசன் திரைப்படத்தில் வில்லன் நடிப்பு நல்ல திருப்புமுனையாக இருந்தது.

நடிப்பு
-------

* 2010 ஆம் ஆண்டில் இவர் நடித்த ஈசன் படம் "விஜய் சிறந்த வில்லன்" விருதிற்கு நியமனம் பெற்றது.
* 2014 ஆம் ஆண்டில் வெளிவந்த கதை திரைக்கதை வசனம் இயக்கம் திரைப்படத்தில் நடித்துள்ளார்.
* 2014 நெருங்கி வா முத்தமிடாதே திரைப்படத்தில் நடித்துள்ளார்.

தயாரிப்பு
---------

1. சைவம் (2014),
2. இது என்ன மாயம் (2015),
3. ஒரு நாள் இரவில் (2016),
4. சில சமயங்களில் (2017) மற்றும்
5. வனமகன் (2017) போன்ற படங்களைத் தயாரித்துள்ளார்.

மேற்கோள்கள்
-----------

1. ↑  திரைப்படத் தயாரிப்பாளர் ஏ.எல்.அழகப்பன் கருணாநிதி முன்னிலையில் திமுகவில் இணைந்தார்
2. ↑  உதயா
3. ↑
அட்டுதல் (சேர்த்தல்,கூட்டுதல்) என்ற சொல்லிலிருந்து பெறப்பட்டதே **அட்டுறு** ஆகும் (ஆங்கிலத்தில் Accrual). கணக்கீட்டில் அட்டுறுவானது **அட்டுறு வருமானம்**, **அட்டுறு செலவு** என இரு விதமாக பயன்படுத்தப்படுகின்றது. அட்டுறு செலவு (accrued expense) என்பது ஒரு பொறுப்பாகும்; இது நடப்பாண்டில் வியாபார ஊடுசெயலின் போது ஏற்பட்ட செலவுகளில் பணம் கொடுத்து தீர்க்கப்படாத செலவுகளைக் குறிக்கும். இதே போல் அட்டுறு வருமானம் (accrued revenue) ஒர் சொத்தாகும்; இது நடப்பாண்டில் வியாபார ஊடுசெயலின் போது ஏற்பட்ட வருமானங்களில் பணமாக வந்து சேராத வருமானங்களைக் குறிக்கும்.

### எடுத்துக்காட்டு

ஓர் நிறுவனம் திசம்பரின் இறுதியில் கணக்கினை முடிக்கின்றது. அவ்வாறு முடிக்கும்போது திசம்பரில் செய்யப்பட்ட தொலைபேசி உரையாடல்களுக்கான பட்டியல் இன்னும் வரவில்லை என உணர்கின்றனர். வழமையாக அது மாத இறுதிக்குப் பின்னர் பல நாட்கள் கழித்தே வருவதுண்டு. ஆனால் பட்டியலில் எதிர்பார்க்கக்கூடிய கட்டத்தொகை குறித்து அவர்களால் தீர்மானிக்க இயலும். அந்த உரையாடல்கள் அந்த ஆண்டில் செய்யப்பட்டமையால், திசம்பர் இறுதியில் அவற்றிற்கான பொறுப்புகள் கொள்ளப்பட வேண்டும். இந்நிலையில் அந்த நிறுவனம் அட்டுறு செலவாக அதனைப் பதிவு செய்ய வேண்டும்; அதிகாரமுறை ஆவணம் இல்லாத நிலையில் உள்ள பொறுப்புகள்.

மேற்கோள்கள்
-----------

1. ↑  "What is Accrued Revenue". TheFinanceChap.com. 20 January 2021. 5 May 2021 அன்று பார்க்கப்பட்டது.
2. ↑  Haber, Jeffry R (2004). *Accounting demystified*. AMACOM Div American Mgmt Assn. பக். 91. பன்னாட்டுத் தரப்புத்தக எண்:978-0-8144-0790-5.. பார்த்த நாள்: 2 April 2012.
3. ↑  "Clinical Trials Dictionary". CancerGuide.org. 5 May 2012 அன்று பார்க்கப்பட்டது.
**2006 உலகக்கோப்பை கால்பந்து** அல்லது 2006 *பிபா (FIFA) உலகக்கோப்பை கால்பந்து* போட்டித்தொடரின் இறுதிப்போட்டிகள் ஜெர்மனியில் ஜூன் 9 முதல் ஜூலை 9 2006 வரை நடைபெற்றன. தகுதிச் சுற்றில் போட்டியிட்ட 198 அணிகளிலிருந்து 32 அணிகள் இறுதிப் போட்டிகளுக்குத் தேர்ந்தெடுக்கப்பட்டன. இறுதிப் போட்டியில் இத்தாலி பிரான்சினைத் தோற்கடித்து உலகக் கோப்பையை வென்றது.

ஜூன் 2000 -ஆம் ஆண்டில் ஜெர்மனி நாட்டிற்கு இப்போட்டியை நடத்த அனுமதி வழங்கப்பட்டது. இவ்வுரிமைக்காக தென் ஆப்பிரிக்கா, இங்கிலாந்து, மொராக்கோ, பிரேசில் ஆகிய மற்ற நாடுகளும் போட்டியிட்டன.

ஆடு களங்கள்
-----------

மொத்தம் 12 ஜெர்மானிய நகரங்களில் போட்டிகள் நடைபெற்றன.

பெர்லின்
டார்ட்மண்ட்
பிரான்க்பர்ட்
Gelsenkirchen
ஹம்பர்க்
ஹனோவர்
Kaiserslautern
கலோன்
லைப்சிக்
மியூனிக்
நியூரம்பர்க்
ஸ்டுட்கார்ட்

அணிகள்
------

தகுதி பெற்ற நாடுகள்

குழுக்கள்
---------

இறுதிப்போட்டியில் பங்குபெறும் 32 அணிகளும் A,B,C,D,E,F,G,H எனும் எட்டு குழுக்களாக பிரிக்கப்பட்டுள்ளன.

| குழு A | குழு B | குழு C | குழு D |
| --- | --- | --- | --- |
|  ஜெர்மனி |  இங்கிலாந்து |  அர்ஜெண்டினா |  மெக்சிகோ |
|  கோஸ்டா ரிகா |  பராகுவே |  ஐவரி கோஸ்ட் |  ஈரான் |
|  போலந்து |  டிரினிடாட் மற்றும் டொபாகோ  |  செர்பியா மொண்டெனேகுரோ |  அங்கோலா |
|  எக்குவடோர் |  சுவீடன் |  நெதர்லாந்து |  போர்த்துகல் |
| குழு E | குழு F | குழு G | குழு H |
|  இத்தாலி |  பிரேசில் |  பிரான்சு |  எசுப்பானியா |
|  கானா  |  குரோவாசியா |  சுவிட்சர்லாந்து  |  உக்ரைன் |
|  ஐக்கிய அமெரிக்கா |  ஆத்திரேலியா |  தென் கொரியா  |  தூனிசியா  |
|  செக் குடியரசு |  சப்பான் |  டோகோ  |  சவூதி அரேபியா  |

நேரடி ஒளிபரப்பு
---------------

உலகம் முழுதும் கால்பந்து ரசிகர்களை கவர்வதற்காக நூற்றுக்கும் அதிகமான தொலைக்காட்சி அலைவரிசைகளில் கால்பந்து போட்டிகள் நேரடி ஒளிபரப்பு செய்யப்பட்டன. இந்தியாவில் ஈ.எஸ்.பி.என் ஸ்டார் ஸ்போர்ட்ஸ் தொலைக்காட்சி இந்த போட்டிகளை நேரடி ஒளிபரப்பு செய்தன. CAS ( Conditional Access System ) அமலாக்கத்தில் உள்ள சென்னை நகரத்தில் எஸ்.சி.வி நிறுவனம் சிறப்பு ஏற்பாடுகளின் அடிப்படையில் ஈ.எஸ்.பி.என் ஸ்டார் ஸ்போர்ட்ஸ் தொலைக்காட்சியை ஒளிபரப்பியது. இலங்கையில் அரச தொலைக்காட்சியான சனல் ஐ உலகக் கிண்ணப் போட்டிகளை ஒளிபரப்பியது.

மேற்கோள்கள்
-----------

1. ↑  World Cup 2006

வெளி இணைப்புகள்
---------------

### ஆங்கிலம்

விக்கிமீடியா பொதுவகத்தில்,  
 ***FIFA Fußball-Weltmeisterschaft Deutschland 2006***   
என்பதின் ஊடகங்கள் உள்ளன. 

* பிபா உலககோப்பை 2006-க்கான அதிகாரப்பூர்வ தளம் பரணிடப்பட்டது 2006-06-15 at the வந்தவழி இயந்திரம்
* ஆட்ட நேர அட்டவணை பரணிடப்பட்டது 2007-03-21 at the வந்தவழி இயந்திரம்
* ஜெர்மனியின் அதிகாரப்பூர்வ உலகக்கோப்பை தகவற்தளம் பரணிடப்பட்டது 2006-12-20 at the வந்தவழி இயந்திரம்
* உலகக்கோப்பை நடக்கும் விளையாட்டரங்கங்களின் பட்டியல் பரணிடப்பட்டது 2006-06-16 at the வந்தவழி இயந்திரம்
* அதிகாரப்பூர்வ உலகக்கோப்பை தொண்டியக்கம் பரணிடப்பட்டது 2006-07-04 at the வந்தவழி இயந்திரம்
* பி.பி.சி. தொகுப்பு

### தமிழ்

* உலகக்கோப்பை கால்பந்து - களஞ்சியம் பரணிடப்பட்டது 2006-05-29 at the வந்தவழி இயந்திரம்
* உலகக்கோப்பை கால்பந்து 2006
* உலகக்கிண்ணம்2006ஜேர்மனி
* நினைவுகள் - கால்பந்தாட்டம்
* சென்னை நெட்வொர்க்.காம்-இல் போட்டி முடிவுகள் பரணிடப்பட்டது 2006-06-17 at the வந்தவழி இயந்திரம்
* சிஃபி இணையத்தள சிறப்புத் தளம் பரணிடப்பட்டது 2006-10-11 at the வந்தவழி இயந்திரம்
**விஜய கந்தகோபாலன்** (**Viajaya Ganda Gopalan**) என்பவர் காஞ்சிபுரத்தை ஆண்ட சோழ அரசராவார்.

கல்வெட்டுகளில் இவரது முழுப்பெயராக  'திரிபுவனச்சக்கரவர்த்திவ விஜய கந்தகோபால தேவர்' என குறிப்பிடப்படுகிறார். இவர் தன்னை 'காஞ்சியின் அரசன்' என்று அழைத்துக் கொண்டார். இவரது ஆட்சியானது கி.பி. 1250 இல் தொடங்கி பெரும்பாலும் தன்னுரிமை ஆட்சியாளராக இருந்துள்ளார். இவரது இராச்சியமானது 1250-1291 காலகட்டத்தின் போது முதன்மையான வளர்ச்சி  கண்டது. காஞ்சிப் பகுதியானது அவப்போது தெலுங்கு சோழர்கள், கக்காதீயர், காடவ கோப்பெஞ்சிங்கன்,  பாண்டியர் ஆகியோரின்  ஆகியோரின் கைகளுக்கு அவ்வப்போது கைமாறியது. இருப்பினும், இந்த ஆட்சி மாற்றங்களானது பெரும்பாலும் மேலோட்டமானவையாகவே இருந்தன. இவர் காஞ்சியின் உள்ளூர் ஆட்சியாளராகவே நீடித்தார். இவரது சம காலத்தவர்கள் மூன்றாம் இராசேந்திரன், சாடவர்மன் சுந்தர பாண்டியன், கோப்பெருஞ்சிங்கன், காக்கதீய கணபதி ஆகியோராவர்.

இவரது இரண்டாம் ஆட்சியாண்டு முதல் 31ஆம் ஆட்சியாண்டு வரையிலான அதாவது 1253 மற்றும் 1291க்கு இடையிலான காலத்திய 20 கல்வெட்டுகள்   வரதராஜ சுவாமி கோவிலில் காணப்படுகின்றன. ஆனால் இவரது இந்த நீண்ட கால ஆட்சியானது அவ்வப்போது வெளி ஆட்சியாளர்களின் குறிக்கீடுக்கு ஆளானது. உதாரணமாக காஞ்சியின் அரசராக கோப்பெருஞ்சிங்கன் 1253-1254 காலகட்டத்திலும்.  1257 மே மாதத்திலும், மீண்டும்  1260 ஆம் ஆண்டு அங்கீகரிக்கப்பட்டார். அதே ஆண்டில் விஜய கந்தகோபாலனும் கஞ்சியின் மன்னனாக அங்கீகரிக்கப்பட்டுள்ளார். இது காஞ்சி அரசியல் செல்வாக்கில் ஏற்படும் விரைவான மாற்றங்களை காண்பிப்பிக்கும் அதேசமயம்,  ஒரே சமயத்தில் போட்டி அரசர்கள் தங்கள் ஆதரவாளர்களை தீவிரமாக ஆதரிக்கப்பதையும் காட்டுகிறது.

கி,பி, 1260இல் விஜய கந்தகோபாலனின் ஆட்சி எல்லைப்பகுதியையும் கடந்த இரண்டாம் சாடவர்மன் நெல்லூர்வரை சென்று வீராபிசேகம் செய்து கொண்டு, காஞ்சியின் அரசனாத தன்னை அறிவித்துக் கொண்டார்..

சான்றுகள்:

1.Early Inscriptions Vol 1 Authored by Subrahmanya Sastry. S, Published by TTD. Soft copy available in Archive.org

2. Sri Varadarajaswami Temple, Kanchi: A Study of Its History, Art and Architecture By K.V. Raman

மேற்கோள்கள்
-----------

1. ↑  "Full text of "Early Inscriptions Vol 1"". archive.org. 2014-10-05 அன்று பார்க்கப்பட்டது.
2. ↑  Raman, K.V. (2003). *Sri Varadarajaswami Temple, Kanchi: A Study of Its History, Art and Architecture*. Abhinav Publications. பன்னாட்டுத் தரப்புத்தக எண்:9788170170266.. பார்த்த நாள்: 2014-10-05.
**ஏ. எல். இராகவன்** (*A. L. Ragavan*; 1933 - சூன் 19, 2020), தென்னிந்தியாவின் பழம்பெரும் திரைப்பட நடிகரும், பின்னணிப் பாடகரும் ஆவார். இவர் 1950களில் இருந்து 1970கள் வரை தமிழ்த் திரைப்படங்களில் பல பாடல்களைப் பாடியுள்ளார். இவரது மனைவி பிரபல நடிகை எம். என். இராஜம் ஆவார். இந்த இணையருக்கு பிரம்மா என்ற மகனும், நளினா என்ற மகளும் உண்டு.

இவர் அ. லெட்சுமண பாகவதரின் மகனாக, 1933-இல் தஞ்சாவூர் மாவட்டம், பாபநாசம் வட்டம், அய்யம்பேட்டையில் பிறந்தார். ஏ. எல். இராகவன் 1947 ஆம் ஆண்டு கிருஷ்ண விஜயம் திரைப்படத்தில் நடிகராக அறிமுகமானார். அதன்பிறகு சுதர்ஸன் படத்தில் கண்ணனாக நடித்தார். 1950 ஆம் ஆண்டு வெளியான விஜயகுமாரி திரைப்படத்தில் குமாரி கமலாவுக்காக பெண் குரலில் பாடி பாடகராக அறிமுகமானார். அதன்பிறகு *எங்கிருந்தாலும் வாழ்க*... *சீட்டுக்கட்டு ராஜா*... *என்ன வேகம் நில்லு பாமா*... *அங்கமுத்து தங்கமுத்து*... உள்ளிட்ட பல பாடல்களால் நன்கு அறியப்பட்டவர். ஏ. எல். இராகவன் சௌராட்டிர சமூகத்தைச் சேர்ந்தவர்.[]. அன்பே வா திரைப்படத்தில் எம்.ஜி.ஆர். உடன் சேர்ந்து, 'நாடோடி நாடோடி...' என்ற திரைப்பாடலுக்கு நடனம் ஆடினார். பிற்காலத்தில் *அலைகள்*, *அகல்யா* போன்ற தொலைக்காட்சித் தொடர்களில் நடித்துள்ளார். உடல்நிலை பாதிக்கப்பட்ட இராகவன் சென்னை தனியார் மருத்துவமனையில் அனுமதிக்கப்பட்டதில், இவருக்கு கொரோனா வைரசு தொற்று கண்டறியப்பட்டது. இந்நிலையில் 2020 சூன் 19 இறந்தார்.

மேற்கோள்கள்
-----------

1. ↑
2. ↑  The perfect pair
3. ↑  கரோனா தொற்றால் காலமான ஏ.எல்.ராகவன், இந்து தமிழ், 2020 சூன், 20
4. ↑  Playback singer A.L. Raghavan no more

வெளி இணைப்புகள்
---------------

* ஏ. எல். இராகவன் பேச்சு - காணொலி
* ஏ. எல். இராகவன் - பாடல்கள்
* MN Rajam and AL Raghavan - காணொலி
**ஏ. எஸ். பிரான்சிஸ்** (பிறப்பு: செப்டம்பர் 29, 1950), மலேசிய எழுத்தாளர்களுள் ஒருவராவார். மலேசியாவில் பேராக் மாநிலத்தில், ஆயர்தாவார் என்ற சிறு நகரிலிரிந்து 15 கிலோமீட்டர் தொலைவில், ஆர்க்கிராப்ட் எஸ்டேட் என்ற ஒரு இரப்பர் தோட்டத்தில், மரியம்மாள்-ஆரோக்கியசாமி தம்பதியினரின் புதல்வனாக பிறந்த இவர் தோட்டத் தமிழ்ப்பள்ளியில் தனது ஆரம்பக் கல்வியைத் தொடங்கினார். பின்பு சித்தியவான் காந்தி கலாசாலையில் ஆங்கிலம் கற்று, அடுத்த மூன்றாண்டுகளுக்குப் பிறகு, குடும்பச் சூழ்நிலையால் ஆங்கிலப்படிப்புக்கு முற்றுப்புள்ளி வைத்தார். பிறந்த தோட்டத்திலேயே, "சொக்கரா' வேலையில் சேர்ந்த்தார்.

சமயத் திருப்பணி
---------------

1970-ஆம் ஆண்டு, கத்தோலிக்க கிறிஸ்துவ குருமார்களின் ஆதரவில், தமிழ்நாடு, தெற்கு ஆற்காடு மாவட்ட நகரான திண்டிவனத்தில், சமயப் படிப்புக்குச் சென்று, அங்கு ஈராண்டுகள் படிப்பு முடித்து, பின் பூந்தமல்லி வேதியர் பயிற்சிப் பள்ளியில் ஓராண்டும் படித்து, சமயக் கல்வியில் பட்டயப் படிப்பில் தேர்வு பெற்றார். 1973-ஆம் ஆண்டு, ம்லேசியா திரும்பி, சமயத் திருப்பணி ஆற்றத்தொடங்கினார்.

எழுத்துத் துறை ஈடுபாடு
----------------------

சிறிய வயது முதல் எழுத வேண்டும் என்ற எண்ணம் இவரின் மனதில் ஆழமாகப் பதிந்திருந்தது. 1975-ஆம் ஆண்டு, ஈப்போவிலிருந்து வெளிவந்த "ஒளி விளக்கு" என்ற கிறிஸ்த்துவப் பத்திரிகையில் கவிதை-கட்டுரைகள் எழுத ஆரம்பித்தார். இவரது "நவீன சாக்ரடிஸ்" என்ற முதல் புதுக்கவிதையும், "கையெழுத்து" என்ற முதல் சிறுகதையும், "வானம்பாடி" வார இதழில் 1980-ஆம் ஆண்டு அச்சேறி, மலேசிய வாசகர்களுக்கு இவரை அறிமுகப்படுத்தியது. அன்றிலிருந்து மலேசியா தமிழ் இலக்கியத்துறையில் ஈடுபட்டுவருகின்றார். பெரும்பாலும் சிறுகதைகள், கட்டுரைகள் புதுக்கவிதைகள் போன்றவற்றை எழுதி வருகின்ற இவர் வானொலிக்கு இசை சொல்லும் கதைகளும் எழுதியுள்ளார். இவரின் இத்தகைய ஆக்கங்கள் மலேசியா தேசிய பத்திரிகைகளிலும், இதழ்களிலும் பிரசுரமாகியுள்ளன. வானொலியில் ஒலிபரப்பாகியுள்ளன. இதுவரை, ஆயிரத்துக்கும் அதிகமான புதுக்கவிதைகள், நூற்றுக்கும் குறையாத கட்டுரைகள், நாற்பதுக்கும் மேற்பட்ட சிறுகதைகள், வானொலி நாடகங்கள், தொடர் கதைகள் என இவரது படைப்புகள் வெளிவந்துள்ளன. மலேசியாவில் அதிக புதுக்கவிதை படைப்பாளர், புதுக்கவிதை நூல்களை அதிகம் வெளியிட்டவர் என்ற பெருமைக்குரிய ஏ. எஸ். பிரான்சிஸ் அவர்களின் எழுத்துப்பணி இன்றும் தொடர்கிறது.

இவரது நூல்கள்
-------------

* தேடி எடுத்த தெய்வம்
* இயேசு தந்த வரம்
* காணிக்கை
* உணவும் உறவும்
* நட்புறவு
* வேள்விப் பயணம்
* ஓரிரவு மலர்கள்
* இளமையும் இறைவனும்
* கல்வெட்டுகள் காத்துக்கிடக்கின்றன
* வெளிச்சம் விலை போகிறது
* ஊசிப்போன உறவுகள்
* சிகரங்களும் பள்ளத்தாக்குகளும்
* புதுவானம் புலர்ந்தது
* உன்னில் உலகம்
* விழி
* கரை கடந்த கனவு
* பிதா தந்த பூமி
* என்ன தவம் செய்தேன்
* சாசனம்
* மக்கள் சக்தி

பட்டப்படிப்பு ஆய்வுகளில்
------------------------

இவரது நூல்கள் பட்டப்படிப்பு ஆய்வுகளுக்காக பல மாணவர்களால் தேர்வு செய்யப்பட்டுள்ளன.

உசாத்துணை
---------

* மலேசியத் தமிழ் எழுத்துலகம் தளத்தில் ஏ. எஸ். பிரான்சிஸ் பக்கம் பரணிடப்பட்டது 2016-03-04 at the வந்தவழி இயந்திரம்
**பெரிசோய்டீ** (Percoidea) உயிரியல் வகைப்பாட்டில் ஒரு பெருங்குடும்பம் ஆகும். இது மீன்களின் பேர்சிஃபார்மசு என்னும் ஒழுங்கின் துணைப் பகுப்பு.

துணைப் பகுப்பு
--------------

பெருங்குடும்பத்தின் துணைப்பகுப்பு குடும்பம். பெரிசோய்டீ பெருங்குடும்பத்தில் அடங்கும் குடும்பங்கள் பின்வருமாறு:

சென்ட்ரோபொமைடீ (Centropomidae)  

லட்டைடீ (Latidae)  

ஆம்பசைடீ (Ambassidae)  

மோரோனைடீ (Moronidae)  

லட்டியோலாப்ராசைடீ (Lateolabracidae)  

பேர்சிக்தியைடீ (Percichthyidae)  

அக்ரோபொமட்டைடீ (Acropomatidae)  

செரானைடீ (Serranidae)  

ஒஸ்ட்ராகொபரிசைடீ (Ostracoberycidae)  

சிம்ஃபிசானோடொன்ட்டைடீ (Symphysanodontidae)  

சென்ட்ரோஜெனியைடீ (Centrogenyidae)  

காலந்தீடீ (Callanthiidae)  

சியூடோகுரோமைடீ (Pseudochromidae)  

கிரம்மட்டைடீ (Grammatidae)  

பிளெசியோபைடீ (Plesiopidae)  

ஒபிசுத்தோகினாத்தைடீ (Opistognathidae)  

டைனோபேர்சைடீ (Dinopercidae)  

பான்ஜோசைடீ (Banjosidae)  

சென்ட்ரார்கைடீ (Centrarchidae)  

பேர்சைடீ (Percidae)  

பிரியாகந்தைடீ (Priacanthidae)  

அப்போகொனைடீ (Apogonidae)  

எப்பிகொனைடீ (Epigonidae)  

சிலாகைனைடீ (Sillaginidae)  

மலகாந்தைடீ (Malacanthidae)  

லாக்டாரியைடீ (Lactariidae)  

இசுகோம்புரோபைடீ (Scombropidae)  

டைனோலெசுட்டைடீ (Dinolestidae)  

பொமட்டோமைடீ (Pomatomidae)  

நெமட்டைசுடியைடீ (Nematistiidae)  

எக்கெனீடீ (Echeneidae)  

ராக்கிசென்ட்ரிடீ (Rachycentridae)  

கொரிபீனைடீ (Coryphaenidae)  

கராங்கைடீ (Carangidae)  

மெனைடீ (Menidae)  

லீயோகினாத்தைடீ (Leiognathidae)  

பிராமைடீ (Bramidae)  

கரிசுட்டியைடீ (Caristiidae)  

எமெலிக்தியைடீ (Emmelichthyidae)  

லுத்யானைடீ (Lutjanidae)  

சீசியோனைடீ (Caesionidae)  

லோபோட்டைடீ (Lobotidae)  

கெரீடீ (Gerreidae)  

ஈமுலைடீ (Haemulidae)  

இனேர்மியைடீ (Inermiidae)  

இசுப்பாரைடீ (Sparidae)  

சென்ட்ராகந்தைடீ (Centracanthidae)  

லெத்திரைனைடீ (Lethrinidae)  

நெமிட்டெரைடீ (Nemipteridae)  

பாலினெமைடீ (Polynemidae)  

சயீனைடீ (Sciaenidae)  

முலைடீ (Mullidae)  

பெம்ஃபெரைடீ (Pempheridae)  

குளோக்கோசோமட்டைடீ (Glaucosomatidae)  

லெட்டோபிரமைடீ (Leptobramidae)  

பாத்திகுளுப்பீடீ (Bathyclupeidae)  

மானோடக்டிலைடீ (Monodactylidae)  

டாக்சோட்டைடீ (Toxotidae)  

டைக்கிஸ்ட்டீயைடீ (Dichistiidae)  

டிரெப்பனீடீ (Drepaneidae)  

கீட்டோடொன்டைடீ (Chaetodontidae)  

பாமகாந்தைடீ (Pomacanthidae)  

இனோப்புளோசைடீ (Enoplosidae)  

பென்டாசெரோட்டைடீ (Pentacerotidae)  

நாண்டைடீ (Nandidae)  

பாலிசென்ட்ரைடீ (Polycentridae)  

கிஃபோசைடீ (Kyphosidae)  

பாராஸ்கோர்ப்பிடைடீ (Parascorpididae)  

அரைப்பைடீ (Arripidae)  

டெராபான்ட்டைடீ (Terapontidae)  

குலீயைடீ (Kuhliidae)  

ஆப்லெகினாதைடீ (Oplegnathidae)  

பாலிபிரையோனைடீ (Polyprionidae)  

பேர்சிலியைடீ (Perciliidae)  

ஹோவெலைடீ (Howellidae)
**ஒட்டகச் சிவிங்கி** (About this soundஒலிப்பு (உதவி·தகவல்)) ஆபிரிக்காவில் காணப்படும் பாலூட்டியாகும். உலகின் மிக உயரமான விலங்கினம் இதுவாகும். ஆண் ஒட்டகச் சிவிங்கிகள் 16 முதல் 18 அடி உயரமும் (4.8 முதல் 5.5 மீற்றர்) 900 கிலோ கிராம் வரை நிறையும் கொண்டவையாக வளர்கின்றன. பெண் ஒட்டகச் சிவிங்கிகள் ஆண்களைவிடப் பொதுவாக உயரத்திலும் நிறையிலும் குறைந்தவை.

ஒட்டகச் சிவிங்கிகளின் அடி வயிற்றைத் தவிர ஏனைய உடல் முழுதும் புள்ளிகள் காணப்படுகின்றன. புள்ளிகளின் அமைப்பு ஒவ்வொன்றுக்கும் தனித்துவமானவை. இவை நீண்ட நீல நிற நாக்கினைக் கொண்டுள்ளன. இவற்றின் முன்னங்கால்கள் பின்னங்கால்களைவிட 10 சதவீதம் நீளமானவை. இவற்றின் இதயம் 10 கிலோ கிராம் நிறையுடையது.

ஒட்டகச் சிவிங்கிகள் 14 முதல் 15 மாத கருப்ப காலத்தின் பின் ஒரு குட்டியை ஈனுகின்றன. இவை நின்ற படியே குட்டியீனுபவை என்பது குறிப்பிடத்தக்கது. குட்டிகள் 1.8 மீற்றர் உயரமுடையவையாக இருப்பதோடு பிறந்து சில மணிநேரத்திலேயே எழுந்து ஓடக்கூடியவை. வளர்ந்த ஒட்டகச் சிவிங்கிகளைக் கொன்றுண்ணிகளால் தாக்க முடிவதில்லையாயினும் குட்டிகளை சிங்கம், சிறுத்தை, கழுதைப்புலி மற்றும் ஆபிரிக்கக் காட்டுநாய்கள் போன்றவை வேட்டையாடுகின்றன. 25% முதல் 50% வரையான ஒட்டகச் சிவிங்கிகளே உயிர்தப்பி முழுவளர்ச்சியடைகின்றன. இவை தம்மைத் தாக்கும் விலங்குகளைக் கால்களால் உதைத்துத் தாக்குகின்றன.

* ஒட்டகச் சிவிங்கி நடக்கும் காட்சி (கோப்பு விவரம்)
	+ ஜனவரி 2006ல், Disney animal kingdomல் பதிவு செய்யப்பட்ட, ஒட்டகச் சிவிங்கி நடக்கும் காட்சி.
	+ *ஒளிக்கோப்பை பார்ப்பதில் சிக்கலா? பார்க்கவும் ஊடக உதவி.*

மேற்கோள்கள்
-----------

1. ↑  "*Panthera tigris*". *பன்னாட்டு இயற்கைப் பாதுகாப்புச் சங்கத்தின் செம்பட்டியல் பதிப்பு 2008*. பன்னாட்டு இயற்கைப் பாதுகாப்புச் சங்கம். 2008.

வெளி இணைப்புகள்
---------------

* ஒட்டகச் சிவிங்கிக் குட்டி பிறந்து தளிர்நடை போடும் காட்சிகள் (படங்களில்)
கங்கை தேவியின் வாகனமாக மகரம்
கஜராகோ மகர சிற்பம்
**மகரம்** என்பது இந்து தொன்மவியலின் அடிப்படையில் கடலில் வாழும் மிருகமாகும். இந்த மிருகமானது முன்பாதி முதலை, யானை, மான் போன்ற விலங்குகளின் வடிவங்களையும், பின்பாதி மீனைப் போன்றும் அமையப்பெற்றது. ஆசியா முழுவதும் பல்வேறு வடிவங்களைக் கொண்டதாக மகரம் உள்ளது. இந்து சோதிடத்தில் சுறவ இராசிக்குரியதாகவும், இராசிச் சக்கரத்தில் பத்தாவது ராசியாகவும் உள்ளது.

இந்துக் கடவுள்களில் கங்கை, வருணன் ஆகியோரின் வாகனமாக இந்த மகரம் அமைந்துள்ளது. இந்துக் கோயில்களில் காவலர்களாகவும், பொக்கிசப் பாதுகாவலர்களாகவும் மகரங்கள் அமைக்கப்படுகின்றன. இந்து சமயக் கோயில்களிலும் பௌத்தக் கோயில்களிலும் மகரங்கள் காணப்படுகின்றன.

மகரக்குண்டலம் என்பது மகரத்தின் உருவ அமைப்பினைக் கொண்ட காதணியாகும். இந்த மகரக்குண்டலத்தினை மணமகனுக்குப் பரிசாகத் தருகின்ற வழக்கம் பண்டையக் காலத்தில் இருந்துள்ளது. இந்து சமயக் கடவுளான சிவபெருமான் வலதுக் காதில் இந்த மகரக்குண்டலத்தினை அணிந்துள்ளார். திருமால், சூரிய தேவன், சண்டி ஆகியோரும் இந்த அணிகலனை அணிவர். காதலின் கடவுளாக அறியப்படும் காமதேவன் மகரக்கொடியோன் என்று அழைக்கப்படுகிறார்.

வருண தேவனின் வாகனமாக மகரம்

கோயில்களில்
-----------

இந்து சமயக் கோயில்களில் புடைப்புச் சிற்பமாகவும், தூண் சிற்பமாகவும், தோரணச் சிற்பங்களிலும் மரக விலங்கு செதுக்கப்படுகிறது. மகரத்தோரணம் என்று அழைக்கப்படும் புடைப்புச் சிற்பத்தில் இரண்டு மகரங்கள் தோணத்தினைக் கொண்டுள்ளவாறு அமைக்கப்படுகிறது.

இசைக்கருவி
----------

யாழ் எனும் இசைக்கருவியின் வகைகளுள் ஒன்றாக மகரயாழ் அறியப்படுகிறது. இந்த யாழ் 17 அல்லது 19 நரம்புகளைக் கொண்டதாகும். மகரயாழ் யவனத்திலிருந்து கொண்டுவரப்பட்டதாக பெருங்கதையில் குறிப்பிடப்பட்டுள்ளது.

ஆதாரங்கள்
---------

1. ↑
**சீதாநதி வனவிலங்கு சரணாலயம்** *(Sitanadi Wildlife Sanctuary)* இந்தியாவின் சத்தீசுகர் மாநிலத்தில் உள்ள [[தம்தரி மாவட்டம்|தம்தரி மாவட்டத்தில்]] அமைந்துள்ளது. வன விலங்கு ஆர்வலர்களை, சீதாநதி வனவிலங்கு சரணாலயம் ஆண்டு முழுவதும் கவர்ந்திழுக்கும் ஒரு பிரபலமான சரணலாயமாகும். வன உயிர் பாதுகாப்புச் சட்டம் 1972 இன் படி இச்சரணாலயம் 1974 இல் நிறுவப்பட்டது. 556 சதுரகிலோமீட்டர் பரப்பளவில் கடல் மட்டத்திலிருந்து 327 மற்றும் 736 மீட்டர்களுக்கு இடைப்பட்ட உயரத்தில் இச்சரணாலம் அமைந்துள்ளது. சீதாநதி இச்சரணாலாயத்தில் தோன்றி பாய்ந்து தியோகட்டுக்கு அருகில் மகாநதியுடன் இணைகிறது. சீதாநதியின் பெயர் இச்சரணாலயத்திற்குச் சூட்டப்பட்டுள்ளது. சீதாநதி வனவிலங்கு சரணாலயம் அதன் பசுமையான தாவரங்கள் மற்றும் செழித்த பல்வேறு விலங்கினங்களால் அறியப்படுகிறது. தனிப்பட்ட மற்றும் பல்வேறு வகையான சிறப்புகளைப் பெற்ற இச்சரணாலயம் மத்திய இந்தியாவில் சிறந்த வன விலங்கு சரணாலயமாக வெளிப்படுவதற்கு பெரும் சாத்தியங்கள் உள்ளன.

மேற்கோள்கள்
-----------

1. ↑  "Sitanadi Wildlife Sanctuary". Tourism of Chhattisgarh. 10 March 2016 அன்று பார்க்கப்பட்டது.

புற இணைப்புகள்
--------------

* Sanctuaries of India: Sitanadi Wildlife Sanctuary in Chhattisgarh பரணிடப்பட்டது 2015-04-19 at the வந்தவழி இயந்திரம்
டொம். மிகேல் டி நோரொன்யா
**மிகேல் டி நோரொன்யா, லின்யாரெசின் நாலாம் கவுன்ட்டு** (Miguel de Noronha, 4th Count of Linhares) (1585-1647), போர்த்துகலின் அரசர் மூன்றாம் பிலிப்புக்கு விசுவாசமான போர்த்துக்கேயப் பிரபுவும், படை வீரரும் ஆவார். இவர் போர்த்துக்கேய இந்தியாவின் வைசுராயாகப் பணியாற்றி உள்ளதுடன், போர்த்துகலிலும் பல உயர் பதவிகளை வகித்துள்ளார்.

வரலாறு
------

1608 ஆம் ஆண்டில், இவரது ஒன்றுவிட்ட சகோதரர், டொம் பெர்னான்டோ டி நோரொன்யா பிள்ளைகள் இன்றி இறந்தபோது, லின்யாரெசின் நாலாம் கவுன்டு ஆனார். இவரது தந்தையாரைப்போல, இவர் 1624-1628 காலப் பகுதியில் தஞ்சியரில் ஆளுனராக இருந்து, இப்பகுதியில் முசுலிம்களுக்கு எதிரான போர்களில் பல வெற்றிகளையும் கண்டவர். இதன் பின்னர் 1629க்கும் 1635க்கும் இடைப்பட்ட காலத்தில் இவர் போர்த்துக்கேய இந்தியாவின் 44 ஆவது ஆளுனராகவும், இந்தியாவின் 23 ஆவது வைசுராயும் ஆனார். இவரது பாட்டனாரும் 1550-1554 காலப் பகுதியில் இந்தியாவின் வைசுராயாக இருந்தார். இந்தியாவில் இவரது ஆட்சிக் காலத்தில் ஊழல், வெளித் தாக்குதல்கள் தொடர்பான பல கடுமையான பிரச்சினைகளை எதிர் நோக்கவேண்டி இருந்தது. இலங்கையிலும், மொம்பாசாவிலும் இழப்புக்கள் ஏற்பட்டன. 

### ஐரோப்பாவில் நோரொன்யா

ஐரோப்பாவுக்குத் திரும்பிய பின்னர் மாட்ரிடில், போர்த்துகல் அவையின் உறுப்பினர் ஆனார். இங்கு இவர், இசுப்பெயின் இராச்சியத்துடன் தனிப்பட்ட ஒன்றியமாக இருந்த போர்த்துகல், ஒரு இராச்சியமாகவே இருக்கவேண்டும் என்பதற்காக வாதிட்டார். இவ்விடயத்தில், போர்த்துகல், இசுப்பெயினின் ஒரு மாகாணமாக இருக்க வேண்டும் எனக் கருதிய ஒலிவாரசுடன் கடுமையாக முரண்பட்டார். 1640 அம் ஆண்டில் போர்த்துக்கேய மீள்விப்புப் போரின்போது இவர் அரசர் பிலிப்புக்கு விசுவாசமாக இருந்தார். 1646 ஆம் ஆண்டில், ஓர்பிட்டெல்லோ போரில் பிரான்சுக்கு எதிராகப் போரிட்டார். இப்போரின்போது பிரெஞ்சுக் கப்பற்படையை அழிக்காது விட்டதற்காகப் பதவியில் இருந்து நீக்கப்பட்டதுடன், சிறையிலும் அடைக்கப்பட்டார். 1647 ஆம் ஆண்டு இவர் மாட்ரிடில் காலமானார்.
மகரம் என்னும் சொல் 'ம்' என்னும் மெய்யழுத்தைக் குறிக்கும். மொழியின்  இறுதியில் வரும் மகரம் னகர எழுத்தாக மயங்கி வரும். 

எடுத்துக்காட்டு - அறம் செய்யான் *அறன் அழீஇ*, *அறன் வலியுறுத்தல்*, *புறனடை* - என்பன மயங்கி வந்தன.  

இப்படி மயங்காமல் வரும் னகரத் தொடர்மொழிகள் ஒன்பது எனத் தொல்காப்பியம் வரையறுத்துக் கூறுகிறது.   

இவற்றிற்கு எடுத்துக்காட்டாக உரையாசிரியர் தரும் சொற்கள் இவை.

அழன் , எகின்  , குயின் , செகின்  பயின் , புழன் , விழன் , கடான்  , வயான்  - இவை இளம்பூரணர் தரும் எடுத்துக்காட்டுகள்.

அடிக்குறிப்பு
-------------

1. ↑  சொல்லின்
2. ↑  மகரத் தொடர்மொழி மயங்குதல் வரைந்த  
னகரத்தொடர்மொழி ஒன்பஃது என்ப  
புகர் அறக் கிளந்த அஃறிணை மேன (தொல்காப்பியம் 82)
3. ↑  ஈமத் தீ
4. ↑  அன்னம் என்னும் பறவை
5. ↑  புளியமரம்
6. ↑  மழைமேகம்
7. ↑  செகில் எனக் எனக் கூறப்படும் திமில், காளைமாட்டுக் கொட்டேறி
8. ↑  அரக்கு
9. ↑  பிணம்
10. ↑  விழல் என்னும் பேய்க்கரும்பு. இது நாணல், நாணாத்தட்டை எனவும் கூறப்படும்
11. ↑  காட்டெருமை
12. ↑  யானை மதத்தைக் குறிக்கும் கடாம் என்னும் சொல் கடான் என மயங்கும்
13. ↑  கருவுற்றிருக்கும் பெண்களுக்கு மண் தின்னத் தோன்றும் ஆசை
**காஞ்சிபுரம் கணிகண்டீஸ்வரர் கோயில்** தமிழ்நாட்டில் காஞ்சிபுரம் மாவட்டம், காஞ்சிபுரம் என்னும் ஊரில் அமைந்துள்ள சிவன் கோயிலாகும்.

வரலாறு
------

இக்கோயில் பத்தொன்பதாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் கணிகண்டீஸ்வரர் சன்னதியும், படவேட்டம்மன், சனிபகவான், சூரியன், முருகன், வள்ளி, தெய்வானை, விநாயகர், நவகிரகம் உபசன்னதிகளும் உள்ளன. இக்கோயிலில் மூன்று நிலை கொண்ட ராஜகோபுரம் உள்ளது. இக்கோயில் தொகுப்புக் கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

பூசைகள்
-------

இக்கோயிலில் காமிகாகம முறைப்படி ஒருகாலப் பூசை நடக்கின்றது. கந்தசஷ்டி, விநாயகர் சதுர்த்தி ஆருத்ரா முக்கிய திருவிழாவாக நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**கராச்சியின்  நகர்ப்புற போக்குவரத்து கழகம்** (**KUTC**), கராச்சி பெருநகரப் பகுதியில் சாலை போக்குவரத்து மற்றும் பொது போக்குவரத்தை திட்டமிட்டு ஒருங்கிணைப்பதற்கான ஒரு நகராட்சி நிறுவனம் ஆகும். கராச்சியின் தொடர்வண்டி, கராச்சியின் வெகுவிரைவு பேருந்து உட்பட மற்ற முக்கிய முயற்சிகளை எடுத்துள்ளது. அதே போல் நகரின் பல பொது போக்குவரத்து திட்டங்களுக்கும் ஆதரவளிக்கிறது.

வரலாறு
------

க.ந.போ.க, 2008 மே 8 அன்று பாக்கித்தானின் பாதுகாப்பு மற்றும் பரிமாற்றம் ஆணைக்குழுவில் பொதுத்துறை நிறுவனமாக பதிவு செய்யப்பட்டது. இதில் பாக்கித்தான் தொடர்வண்டி நிறுவனத்திற்கு 60%, சிந்து அரசுக்கு 25%, மற்றும் கராச்சி மாவட்ட அரசுக்கு 15% பங்கும் உள்ளது.

திட்டங்கள்
----------

* கராச்சியின் வட்ட தொடர்வண்டி நிறுவனம்
* கராச்சியின் பெருநகரப்பேருந்து சேவை
* கராச்சியின் மெட்ரோ

குறிப்புகள்
-----------

1. ↑  "Karachi Urban Transport Corporation, Official website". 2012-11-21 அன்று மூலம் பரணிடப்பட்டது. 2017-08-16 அன்று பார்க்கப்பட்டது.
2. ↑  "Government of Sindh, Official website". 2017-08-21 அன்று மூலம் பரணிடப்பட்டது. 2017-08-16 அன்று பார்க்கப்பட்டது.
அன்டார்ட்டிகாவில் ஏற்படும் பனித்திணிவின் அசைவைக் காட்டும் அசைவூட்டம்
அன்டார்ட்டிகாவில் நில அமைப்பில் நிகழும் மாற்றங்களின் வேகத்தைக் காட்டும் வரைபடம். கரைப்பகுதியை நோக்கி நகரும் பனியோடைகளின் அசைவில் ஏற்படும் வேக அதிகரிப்பு (நீலம்-மஞ்சள்-வெள்ளை) காட்டப்பட்டுள்ளது.
Filchner-Ronne பனியடுக்கின் உள்ளே பாயும் பனியோடைகளைக் காட்டும் Radarsat செயற்கைக்கோளினால் எடுக்கப்பட்ட படம்
**பனியோடை** (*Ice stream*) என அழைக்கப்படுவது, தன்னைச் சுற்றியுள்ள பனியை விட குறிப்பிடத்தக்க அளவில் வேகமாக நகரும் பனிவிரிப்பைக் கொண்ட இடங்களாகும். இவையும் ஒருவகை பனியாறுகளே.

பனியின் மொத்தக் கனவளவின் 10% பனியோடைகளேயாகும். இவையே பனிவிரிப்புகளை விட்டு நீங்கும் பனித் திணிவின் முக்கிய பகுதியைக் கொண்டிருப்பதுடன், 50 கி.மீ அகலம், 2 கி.மீ தடிப்பத்தை எட்டக் கூடியதாகவும், பல 100 கி.மீ க்கு பரவக்கூடியதாகவும் இருக்கின்றது. பனியோடையின் வேகமானது ஆண்டொன்றுக்கு 1000 மீட்டர் வரை இருக்கலாம். பனியோடைகளின் அடிப்பகுதியில் பொதுவாகக் காணப்படும் நீரானது உராய்வைக் குறைத்து, பனித்திணிவு இலகுவாக நகர உதவும். அத்துடன் பனியின் அடியில் காணப்படும் பாறைகளின் இயல்பும் பனியாற்றின் அசைவில் முக்கிய இடம் வகிக்கும். கடினமான பாறைகளைவிட, வடிவம் மாறக்கூடிய அடையல்களில் பனியாற்றின் வேகம் அதிகமாக இருக்கும்.

அன்டார்டிக்காவில் இவை மிகவும் குறிப்பிடத்தக்க இயல்புகளைக் கொண்டிருக்கின்றன. அங்கிருக்கும் பனிவிரிப்பில் இருந்து, பல பனியோடைகளாக பனித்திணிவானது கடலில் சென்று சேர்கின்றது. 2006 இல் எடுத்த கணக்கீட்டின்படி, பனியோடைகளினால், பனித்திணிவில் ஏற்படும் இழப்பு ஆண்டுக்கு 85 கிகா தொன்களாக உள்ளது. அதேபோல் கிரீன்லாந்து பனிவிரிப்பில் இருந்தும், சில பனியோடைகள் ஏற்பட்டு கடலில் பனித்திணிவைக் கொண்டு சேர்க்கின்றன.

மேற்கோள்கள்
-----------

1. ↑  
Bamber J.L. Vaughan D.G. Joughin I. (2000). "Widespread complex flow in the interior of the Antarctic Ice Sheet". *Science* **287** (5456): 1248–1250. doi:10.1126/science.287.5456.1248. பப்மெட்:10678828.
2. ↑  National Snow and Ice Data Centre. "Types of Glacier". 2010-04-17 அன்று மூலம் பரணிடப்பட்டது. 2012-08-30 அன்று பார்க்கப்பட்டது.
3. ↑  British Antarctic Survey. "Description of Ice Streams". 2009-02-11 அன்று மூலம் பரணிடப்பட்டது. 2009-01-26 அன்று பார்க்கப்பட்டது.
4. ↑  
எஆசு:10.1038/ngeo102  
This citation will be automatically completed in the next few minutes. You can jump the queue or expand by hand
**சீத்தடி குஞ்சு** என்பது சிறுவர் விளையாட்டு.

இது இருட்டில் விளையாடப்படும். இது மற்றவரின் ஒலித்திறன் காணும் உத்தி விளையாட்டு. ஒருவர் மறைவில் சீழ்க்கை அடிப்பதைக் கேட்டு அந்த ஒலி யாருடையது எனக் கண்டுபிடிப்பது இந்த விளையாட்டு. சீழ்க்கை அடி என்பது சீத்தடி என மருவியுள்ளது. சீழ்க்கை என்பது ஆள்காட்டி விரலை மடக்கி அல்லது பெருவிரலையும் சுட்டுவிரலையும் நுனியில் இணைத்து வாயில் வைத்துக்கொண்டு எழுப்பும் 'வீள்' என்னும் வீளை ஒலி

இரண்டு அணியினர் இருப்பர். ஒரு அணி ஓரிடத்தில் ஒளிந்துகொள்ளும். அந்த அணியில் ஒருவர் மறைத்து வைக்கப்படுவார்
அவர் சீழ்க்கை அடிப்பார். அந்த ஒலியைக் கேட்டு எதிர் அணியில் உள்ளவர் சீழ்க்கை அடித்தவர் இன்னார் என்று சொல்லவேண்டும். சொல்லிவிட்டால் எதிர் அணியினர் சீழ்க்கை அடிக்கலாம். சொன்னது தவறாயின் அதே அணியில் மற்றொருவர் மறைத்து வைக்கப்பட்டு சீழ்க்கை அடிப்பார். எதிர் அணியினர் அறிந்து சொல்லமுடியாமல் சீழ்க்கை அடித்தவருக்கு ஒரு பழம். இப்படி அதிக பழங்கள் சேர்த்த அணி வெற்றி.

மேலும் பார்க்க
--------------

* தமிழர் விளையாட்டுகள் (அண்மைய காலம்)

கருவிநூல்
---------

* இரா. பாலசுப்பிரமணியம், *தமிழர் நாட்டு ஒஇளையாட்டுகள்,* உலகத் தமிழாராய்ச்சி நிறுவன வெளியீடு, 1980
**வெண்மணி மகன் நம்புதிரிபாடு (Venmani Mahan Nambudiripad )** (1844-1893) (கடம்பன் என்றும் அழைக்கப்படுகிறார்) இவர் வெண்மணி இல்லத்தின் புகழ்பெற்ற மலையாள கவிஞரும், மலையாள இலக்கியத்தின் வெண்மணி இயக்கத்தின் முக்கிய இலக்கிய நபர்களில் ஒருவருமாவார். 

வெண்மணி மகான் 1844 ஆம் ஆண்டில் புகழ்பெற்ற வெண்மணி அச்சன் நம்பூதிரிபாடு, பொல்பயா மனையின் சிறீதேவி ஆகியோருக்கு பிறந்தார். இவர் புகழ்பெற்ற அறிஞராகவும், இருக்கு வேதத்தின் பயிற்சியாளராகவும் இருந்தார். இவர் சிறுவயதிலிருந்தே கவிதைகளை எழுதத் தொடங்கினார். ஆனால் இவரது இயல்பான சோம்பல் காரணமாக இவரின் பெரும்பாலான கவிதைகளை முடிக்க முடியவில்லை. இவர் தனது கவிதைகள் எதையும் எழுதப்பட்ட வடிவத்தில் வைத்திருக்கவில்லை. ஏனென்றால் இவர் எழுதியதை எந்த நேரத்திலும் ஓதினார். 

இவரது முக்கிய படைப்புகளில் பூரபிரபந்தம் (திருச்சூரின் பூரம் பற்றி விவரிக்கிறது), போதிபூச சரிதம், மூன்று ஆட்டகதைகள், மதுராபுரி சரிதம், கவிபுஷ்பமாலா, சங்கமேசா யாத்திரை, சங்கமேச அஷ்டகம், நான்கு துள்ளல் படைப்புகள் மற்றும் ஏராளமான பாடல்களும் பக்தி வசனங்களும் உள்ளன. 

இவர் தனது 49 வயதில் பெரியம்மை நோயால் 1893 இல் இறந்தார்.

குறிப்புகள்
-----------

1. ↑